b'\n_START_ARTICLE_\nT\xc3\xa4ktomin neuvostomonumentti\n_START_PARAGRAPH_\nT\xc3\xa4ktomin neuvostomonumentti T\xc3\xa4ktomintien varrella Hangossa on pystytetty jatkosodassa Hangon taisteluiden yhteydess\xc3\xa4 kaatuneiden neuvostoliittolaisten sotilaiden muistoksi. _NEWLINE_Sen kyljess\xc3\xa4 lukee ven\xc3\xa4j\xc3\xa4ksi, suomeksi ja ruotsiksi: \xe2\x80\x9dSuuren is\xc3\xa4nmaallisen sodan vuosina sankarillisesti kaatuneille neuvostosotureille kiitollisena synnyinmaa\xe2\x80\x9d. Muistomerkiss\xc3\xa4 on punat\xc3\xa4hden sek\xc3\xa4 sirpin ja vasaran kuva. _NEWLINE_Kaatuneiden neuvostokansalaisten muistomerkki on kooltain suurin Hangon sotilaallisista muistomerkeist\xc3\xa4.\n_START_SECTION_\nVaiheet\n_START_PARAGRAPH_\nAloitteen hautausmaan perustamisesta teki Hangon sotavankileirien johtaja majuri Sven Lundqvist vuonna 1942. Neuvostoliittolaisten sotavankileirien vangit raivasivat hautausmaan ja hautakummut, jotka reunustettiin py\xc3\xb6reill\xc3\xa4 kivill\xc3\xa4. Haudoille laitettiin puuristit. _NEWLINE_Paikalle pystytettiin uusi muistomerkki vuonna 1960. Monumentin piirustukset tehtiin Moskovassa. Valmistaja oli Granit Oy, Salossa (entinen Hangon Graniitti). Materiaali on harmaa, ristip\xc3\xa4\xc3\xa4hakatu graniitti. Kivimuurin pinta hakattiin karheaksi._NEWLINE_Vuonna 1969 monumentti palkittiin kauneimpana neuvostoliittolaisena sotamuistomerkkin\xc3\xa4, joka sijaitsee Neuvostoliiton ulkopuolella. _NEWLINE_Vuonna 2000 graniittikiviin kiinnitettiin kymmenen nimilaattaa, joihin on kaiverrettu 186 neuvostosotilaan nimet. My\xc3\xb6s monumentin lippuun asennettiin muistolaatta. _NEWLINE_Vuonna 2008 muistomerkist\xc3\xa4 tuli osa Hangon kansallista kaupunkipuistoa.\n_START_SECTION_\nHaudat\n_START_PARAGRAPH_\nPaikalle on haudattu kaikkiaan 453 sotilasta. Pieni osa haudatuista on miinanraivaust\xc3\xb6iss\xc3\xa4 surmansa saaneita sotavankeja, valtaosa on taisteluissa kuolleita. Vainajista 267 j\xc3\xa4i tunnistamatta.'